कॉलेज में बैकबेंचर था, टीचर कहते थे- तुम्हें कोई जॉब भी नहीं मिलेगी
GoEasy Home Care Service Founder Harshvardhan Mishra Struggle and Success Story मध्यप्रदेश की राजधानी भोपाल के रहने वाले हर्षवर्धन मिश्रा, जो अभी भोपाल और जमशेदरपुर में ऑनडोर होम सर्विसेज प्रोवाइड कराते
खाना मंगवाना है…कपड़ा खरीदना है… तो ऑनलाइन ऑर्डर कर लो! इलेक्ट्रीशियन, कारपेंटर, प्लंबर की जरूरत है… कहीं जाना है... तो ऑनलाइन बुकिंग कर लो!
यानी हर तरह की जरूरतों के लिए अब हमारी आदत ऑनलाइन हो गई है, लेकिन अभी भी इलेक्ट्रीशियन, कारपेंटर, प्लंबर, ब्यूटीशियन जैसी कुछ होम सर्विसेज सिर्फ बड़े शहरों में ही ऑनलाइन मिल रही है। यदि आप गांव-कस्बों में रहने वाले हैं फिर…
इसी सॉल्यूशन पर काम कर रहे हैं मध्यप्रदेश की राजधानी भोपाल के रहने वाले हर्षवर्धन मिश्रा, जो अभी भोपाल और जमशेदपुर में ऑनलाइन होम सर्विसेज प्रोवाइड करा रहे हैं। हर्षवर्धन इलेक्ट्रीशियन, कारपेंटर, ब्यूटीशियन समेत 6 से ज्यादा ऑनलाइन सर्विसेज दे रहे हैं। 2017 में इन्होंने 350 रुपए से 'go easy' नाम से स्टार्टअप शुरू किया था। आज उनकी कंपनी का सालाना टर्नओवर 5 करोड़ है।
दोपहर का वक्त। भोपाल स्थित ऑफिस में हर्षवर्धन टीम के साथ मीटिंग कर रहे हैं। मेरे पहुंचने के कुछ देर बाद दोनों के बीच बातचीत का सिलसिला शुरू होता है।
हर्षवर्धन कहते हैं, ‘अभी मार्च चल रहा है। इस वजह से ईयर क्लोजिंग को लेकर हमारी मीटिंग चल रही थी। काम का थोड़ा प्रेशर है। नेक्स्ट फाइनेंशियल ईयर से हम लोग सर्विस को लेकर कुछ बदलाव लाने जा रहे हैं।’
इस कंपनी की शुरुआत कैसे होती है?
हर्षवर्धन इसके पीछे का दिलचस्प वाकया बताते हैं। वो कहते हैं, '2016-17 का साल था। इंजीनियरिंग करने के बाद दिल्ली में जॉब कर रहा था। करीब ढाई साल तक मैंने प्राइवेट कंपनी में नौकरी की। यहां पर न तो इज्जत मिलती थी और न पैसा। अचानक मैंने नौकरी छोड़ दी और भोपाल आ गया।
पापा चाहते थे कि मैं सरकारी नौकरी की तैयारी करूं, लेकिन मेरा मन इन सब चीजों में नहीं लगता था। आलम ये था कि कॉलेज टीचर कहते थे कि मेरा प्लेसमेंट भी नहीं होगा। कहीं दो-चार हजार रुपए की नौकरी भी लग जाए तो बड़ी बात होगी। दरअसल, मैं बैकबेंचर स्टूडेंट था।'
हर्षवर्धन कहते हैं, 'एक रोज घर में इलेक्ट्रीशियन और प्लंबर की एक साथ जरूरत पड़ गई, लेकिन उस वक्त कोई नहीं मिल रहा था। मैं दिल्ली में रह चुका था, तो हर चीज को ऑनलाइन ऑर्डर या बुकिंग करने की आदत थी। बड़े शहरों में 'अर्बन क्लैप' जैसी होम सर्विस प्रोवाइड कराने वाली कंपनियां हैं, लेकिन छोटे शहरों में ऐसी कोई सर्विस आज भी नहीं है।
बहुत देर बाद पापा एक वर्कर को लेकर आए। काम करने के बाद उसने दोगुने से भी ज्यादा पैसा ले लिया। तब मुझे लगा कि जिस तरह की दिक्कत हमारे साथ हुई, ये दिक्कत छोटे शहरों में रहने वाले अधिकांश लोगों के साथ होती होगी। अगले दिन से ही मैंने ऑनलाइन होम सर्विस प्रोवाइड कराने के बिजनेस पर काम करना शुरू कर दिया।’
हमारी बातचीत के बीच ही हर्षवर्धन के ऑफिस में लगे सिस्टम पर एक नोटिफिकेशन आता है। वो बताते हैं कि भोपाल के कोलार एरिया से इलेक्ट्रीशियन और प्लंबर के लिए बुकिंग है। कुछ घंटे बाद सुशील नाम के वर्कर फिक्स शेड्यूल के मुताबिक काम करने के लिए निकल पड़ते हैं।
हर्षवर्धन कहते हैं, ‘मेरा तो इंजीनियरिंग बैकग्राउंड था। इन सब चीजों के बारे में कुछ भी पता नहीं था। मैंने शहर के कारीगरों से मिलना शुरू कर दिया। कई बार ऐसा भी हुआ कि जब मैं उन्हें अपने आइडिया के बारे में बताता, तो वो हंसने लगते। दरअसल, ये कारीगर थोड़े उम्रदराज थे। उन्हें डर लगता था कि कहीं मैं कोई फ्रॉड तो नहीं कर रहा हूं।’
आपने इन कामों को कैसे सीखा?
हर्षवर्धन बताते हैं, ‘जब लोगों ने जुड़ने से इनकार कर दिया, तो मैं इन कारीगरों के साथ इनके साइट्स पर जाने लगा। वो किस तरह से काम करते हैं। किस काम का कितना चार्ज लेते हैं। इसे देखता था। इसे जानने में 6 महीने लग गए।
जब मैंने थोड़ा बहुत काम सीख लिया, तब नए-नए यंग वर्कर्स को कंपनी के साथ जोड़ना शुरू किया। जो लोग काम नहीं भी जानते थे, उन्हें भी अपनी कंपनी के साथ जोड़ा। दरअसल, यंग लोग ऑनलाइन मेथड को जानते हैं। इसलिए इनके साथ लाइन अप करने में मुझे आसानी हुई। कई बार ऐसा भी हुआ कि बुकिंग आने के बाद मैं खुद सर्विस देने के लिए जाता था।’
आपके काम को लेकर घरवालों को एतराज नहीं हुआ?
हर्षवर्धन हंसते हुए कहते हैं, ‘आप एतराज की बात कर रहे हैं। जब मैंने इस काम को शुरू किया था, तो घरवालों को बताया ही नहीं था। मम्मी-पापा कभी नहीं चाहते थे कि मैं इस तरह का बिजनेस करूं, जिसमें घर-घर जाकर मजदूर की तरह काम करना पड़े। घर में बिजनेस का कोई कल्चर भी नहीं था। सभी लोग गवर्नमेंट जॉब में हैं।
घर से कोई सपोर्ट करने वाला नहीं था। सभी लोग इसके खिलाफ थे। मैंने जो कुछ भी जॉब के दौरान कमाया था, सेविंग की थी। सब इस मार्केट को समझने में ही खर्च हो गया।’
हर्षवर्धन वो वाकया बताते हैं, जब उनके पास महज 350 रुपए बचे थे। पैंट की दाईं जेब को टटोलते हुए वो कहते हैं, ‘मुझे आज भी याद है वो दिन। 300 रुपए में मैंने पम्पलेट छपवाया था। आधी रात को गली-मोहल्ले, चौक-चौराहे, भीड़भाड़ वाली जगहों पर जाकर खुद से पम्पलेट चिपकाता था।
कई बार ऐसा भी हुआ कि अपने दोस्तों को किसी बहाने पकड़कर ले जाता था और उनसे पम्पलेट चस्पा करवाता था। जब महीने-पंद्रह दिन बाद धीरे-धीरे लोगों को पता चला कि भोपाल में भी इस तरह की कोई सर्विस है, तो हमारे पास ऑन कॉल बुकिंग आने लगी।
इसके बाद हर्षवर्धन 2019 की बात बताते हैं। कहते हैं, ‘जब मेरे साथ कारीगर जुड़ने लगे और बुकिंग ज्यादा आने लगी, तो मैंने कंपनी को रजिस्टर करवा लिया। एक वेबसाइट और ऐप लॉन्च किया, लेकिन मुश्किलें यहां भी मुंह खोले खड़ी थीं।
ऐसा क्या हुआ?
हर्षवर्धन कहते हैं, ‘जब मैंने होम सर्विस की शुरुआत की, तो मार्केट में कॉम्पिटिशन बढ़ गया। कई बार तो ऐसा हुआ कि मेरे कारीगर को लोग काम के बहाने बुलाते थे और अपनी कंपनी में रख लेते थे। कई दिनों तक बुकिंग ही आनी बंद हो गई।
उसके बाद मैंने मार्केट से कम कीमत पर सर्विस देना शुरू किया। फिर कॉर्पोरेट इंडस्ट्री को टारगेट करना शुरू किया। इससे मेरी कंपनी को बूस्ट मिला।’
हर्षवर्धन कहते हैं कि आज भोपाल के बड़े-बड़े कॉर्पोरेट हाउस उनसे सर्विस लेते हैं। एक साइट से एक बार में 5 से 10 लाख का वर्क मिलता है। हर्षवर्धन के टच में आज ऐसे दर्जनों साइट्स हैं। अब 'go easy' जमशेदपुर में भी सर्विस दे रहा है।
भोपाल से सीधे जमशेदपुर?
हर्षवर्धन कहते हैं, ‘मेरे कॉलेज का एक जूनियर है। जब उसके पास कोई काम नहीं था, तो उसने कहा कि वो जमशेदपुर में मेरे साथ काम करना चाहता है। जिसके बाद मैंने जूनियर के साथ मिलकर जमशेदपुर में ऑनलाइन होम सर्विस प्रोवाइड कराना शुरू किया।’
सर्विस प्रोवाइड कराने का प्रोसेस क्या होता है?
हर्षवर्धन अपनी वेबसाइट दिखाते हुए कहते हैं, ‘मान लीजिए आप भोपाल या जमशेदपुर के रहने वाले हैं। आपको इलेक्ट्रीशियन या कारपेंटर की जरूरत है, तो आप अपने प्रॉब्लम, उसकी डिटेल्स, सुविधा के मुताबिक टाइम, शेड्यूल, लोकेशन… इन सारी चीजों को भरते हैं। जैसे ही आप सब्मिट करेंगे, हमारे पास बुकिंग की डिटेल्स आ जाती है। इसके बाद एरिया के मुताबिक हमारे वर्कर सर्विस के लिए जाते हैं।’
हर्षवर्धन कहते हैं कि जब उन्होंने इस बिजनेस को शुरू किया था तो न तो कोई उनके साथ जुड़ना चाहता था और न ही कोई मदद करना चाहता था। आज उनकी टीम में 15 से ज्यादा लोग काम कर रहे हैं। जबकि 2,500 से ज्यादा कारीगर जुड़े हुए हैं।
एक वक्त वो भी था जब उनके पास कई दिनों तक कोई बुकिंग ही नहीं आती थी, आज हर रोज 100 से ज्यादा बुकिंग डील करते हैं। कंपनी का सालाना टर्नओवर 5 करोड़ से अधिक का है।
अब पॉजिटिव स्टोरी की तीन और ऐसी ही कहानियां पढ़ सकते हैं...
1. दुबई की नौकरी छोड़ भारत लौटा:30 लाख लीटर वेस्ट कुकिंग ऑयल को बायोडीजल में बदला, सालाना 10 करोड़ का बिजनेस
आपने कभी सोचा है कि सड़क किनारे रेहड़ी, होटलों में बनने वाले समोसे, पकौड़े जैसी दर्जनों खाने-पीने की चीजों के बाद उन बचे हुए तेल का क्या होता है?
शायद नहीं!
तो इसी का जवाब तलाशने के लिए मैं गुरुग्राम के पालम विहार पहुंचा। (पढ़िए पूरी खबर)
2. कोरोना से पहले मजदूर थे, अब करोड़पति:बिहार का चनपटिया बना स्टार्टअप हब, 57 कंपनियां और 50 करोड़ टर्नओवर
एक जगह, जो पहली नजर में देखने पर सालों पुरानी किसी खंडहर की तरह दिखाई देती है, लेकिन अंदर जाने पर दर्जनों ब्लू शेड दिखाई देती है और उसमें सुनाई देती है बड़ी-बड़ी मशीनों के चलने की आवाज। किसी शेड में स्टील की सीट को काटकर कटोरी, गमला, लंच बॉक्स जैसे दर्जनों बर्तन की मैन्युफैक्चरिंग हो रही है। (पढ़िए पूरी खबर)
3. भांग से बनाता हूं पिज्जा-बर्गर:कैंसर से पापा की मौत हुई तो रिसर्च के दौरान आइडिया मिला, 25 लाख टर्नओवर
भांग… ये पढ़ने-सुनने-देखने के बाद सबसे पहले आपके दिमाग में क्या आता है? भांग, मतलब नशा। खा लिया तो, होशो-हवास खो बैठेंगे। किसी ने देख लिया, तो कानूनी पंगा। बचपन से आपको यही पता होगा कि ये जानलेवा भी है! है न…? (पढ़िए पूरी खबर)